Gaučiškės piliakalnis

Gaučiškės piliakalnis, Liolių piliakalnis, Vainikė, Vainikės kalnas (registro kodas iki 2005 m. balandžio 19 d. A1322, Lietuvos Respublikos kultūros paminklų sąrašo Nr. AR394) – piliakalnis Kelmės rajono savivaldybės teritorijoje, į pietryčius nuo Liolių kaimo, Liolių seniūnija. Pasiekiamas keliu Lioliai – Gailiai per Flerijoniškę pavažiavus 1,1 km, pasukus į dešinę pietvakarių kryptimi ir pavažiavus lauko keliuku 450 m, yra dešinėje.

Piliakalnis 
Piliakalnis įrengtas Dratvinio kairiajame krante esančiame aukštumos kyšulyje. Iš pietvakarių jį juosia pelkėtas upelio slėnis, iš kitų pusių – žemesni laukai. Aikštelė ovali, pailga pietryčių – šiaurės vakarų kryptimi, 19 x 17 m (1967 m. – 30 x 20 m)dydžio. 2 m žemiau aikštelės, visuose jos šlaituose, išskyrus pietvakarių yra 6­-14 m (šiaurėje) terasa. Pietrytiniame šlaite yra karjero nuardyto 0,5 m aukščio pylimo išorinis šlaitas. Šlaitai vidutinio statumo, iki 13 m aukščio.

Piliakalnis labai apardytas arimų, karjero, aikštelėje iškastos didelės duobės. Apaugęs retomis pušimis.

Tyrimai 
Piliakalnio žvalgomuosius archeologinius tyrimus 1967 m. atliko Lietuvos istorijos institutas. Piliakalnis datuojamas I tūkstantmečio pradžia – viduriu.

Šaltiniai 

 Lietuvos kultūros ir gamtos paminklų atlasas. Enciklopedijų leidykla, Vilnius, 1991 m., p 28-29.
 Lietuvos TSR kutūros paminklų sąrašas, V., 1973, p.127.
 Valstybės archeologijos komisijos medžiaga. KPC archyvas. F.1. Ap.1. B.68. P.103-109.
 S. Mankevičius. Lioliai ir jų legendos // Lietuva. 1925 m. vasario 28 d. P.5.
 Petras Tarasenka. Lietuvos archeologijos medžiaga. Kaunas, 1928. p. 174.
 N. Timofejeva. Liolių apylinkės kultūros paminklai // Komunistinis žodis, Kelmė, 1983 m. rugplūčio 9 d.
 * Покровский Ф. В. Археологическая карта Ковенской губернии. Вильна, 1899. c. 129.

Nuorodos 
 Lietuvos piliakalniai

Piliakalniai Kelmės rajone